Go tsaya nako gore o bone boammaaruri ka Modimo, mme go dira jalo go ka go solegela molemo thata. Ela tlhoko se se diragaletseng Xiujin Xiao, yo o tsholetsweng kwa China mme gone jaanong a nna mo United States. A re: “Le fa ke ne ke dumela gore ditshedi di iphetogetse ka botsone go nna tse dingwe, ke ne ke batla go itse se Baebele e se buang. Ka jalo ka simolola go ithuta Baebele le Basupi ba ga Jehofa. Ka ngwaga wa me wa bofelo kwa kholetšheng, ke ne ke tshwaregile thata mo ke neng ke se na nako ya go ithuta Baebele. Mme ke ne ke sa itumela. Fa ke simolola go ithuta Baebele gape, ke ne ka itumela.” 4 Go apola botho jo bogologolo go farologana thata le go bo latlha. Mo setlhogong seno, re tla sekaseka kafa re ka apolang botho jo bogologolo ka gone, lebaka la go bo go dira jalo go potlakile le gore ke eng fa motho a ka kgona go fetoga go sa kgathalesege gore o tseneletse go le kae mo mekgweng e e sa siamang. Gape re tla sekaseka gore batho ba ba nang le dingwaga di le dintsi e le Basupi ba ka dira eng gore ba tile botho jo bogologolo. Ke eng fa re tlhoka kgakololo eno? Ka maswabi, bangwe ba ba kileng ba bo ba direla Jehofa ba ile ba repisa diatla mme ba boela kwa mekgweng ya bone ya bogologolo. Ka jalo, rotlhe re tlhoka go nna re gopotse tlhagiso eno: “A yo o akanyang gore o eme a tlhokomele gore a se ka a wa.”—1 Bakor. 10:12.